**Dôvodová správa**

#

# A. Všeobecná časť

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (ďalej len „návrh zákona“) predkladá poslanec Národnej rady Slovenskej republiky Viliam Novotný.

Cieľom návrhu zákona je zlepšiť a uľahčiť zamestnávateľom komunikáciu so Sociálnou poisťovňou pri plnení ich zákonných povinností a odstrániť niektoré obmedzenia zákona, ktoré zamestnávateľ nemôže objektívne ovplyvniť a skontrolovať, ale podľa platného zákona by mal za ne niesť sankcie zo strany Sociálnej poisťovne.

Návrh zákona sa týka predovšetkým zmeny lehôt v ktorých je zamestnávateľ povinný predkladať Sociálnej poisťovni niektoré doklady predpokladané zákonom. Zároveň novela reaguje na aktuálne nezmyselné ukladanie penále zamestnávateľom v prípade, že včas neodviedli poistné v správnej výške z dôvodov, ktoré nemohli ovplyvniť, pretože boli uvedení do omylu.

Predkladaný návrh zákona nebude mať vplyv na štátny rozpočet a na rozpočet verejnej správy. Bude mať pozitívny vplyv na podnikateľské prostredie, a pozitívny dopad na sociálne vplyvy, nezakladá však ani vplyvy na životné prostredie a ani na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanec Národnej rady Slovenskej republiky Viliam Novotný

**2. Názov návrhu zákona:**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je upravený v judikatúre Súdneho dvora Európskej únie.
	* + 1. **Záväzky Slovenskej republiky vo vzťahu k Európskym spoločenstvám a Európskej únii:**

Na základe predloženého návrhu nevyplývajú pre Slovenskú republiku žiadne záväzky vo vzťahu k Európskym spoločenstvám a Európskej únií.

**5.** **Stupeň zlučiteľnosti návrhu zákona s právom Európskych spoločenstiev**

Úplný, ak vezmeme do úvahy ustanovenia primárneho aj sekundárneho práva EÚ uvedeného v bode 3 písm. a) a b) tejto doložky zlučiteľnosti, ktorých sa dotýka predkladaný návrh zákona.

**Doložka**

**vybraných vplyvov**

**A.1. Názov materiálu:**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |   | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? | x |  |   |
| 3. Sociálne vplyvy | x |  |   |
| – vplyvy na hospodárenie obyvateľstva, | x |  |   |
| – sociálnu exklúziu, |   | x |   |
| – rovnosť príležitostí a rodovú rovnosť a vplyvy na zamestnanosť |  x |   |   |
| 4. Vplyvy na životné prostredie |   | x |   |
| 5. Vplyvy na informatizáciu spoločnosti |   | x |   |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR.*

**B. Osobitná časť**

**K Čl. I**

K bodu 1

 Platné znenie zákona ukladá zamestnávateľom povinnosť odhlásiť zamestnanca na nemocenské poistenie, dôchodkové poistenie a na poistenie v nezamestnanosti najneskôr v deň nasledujúci po zániku týchto poistení. Novela zákona navrhuje zmeniť uvedené lehotu na 8 dní, pretože nie vždy je objektívne možné zo strany zamestnávateľov oznamovať tieto zmeny okamžite a obdobnú právnu úpravu obsahuje aj zákon o zdravotnom poistení. Rovnako je v zákone ustanovená lehota 8 dní na odhlásenie zamestnávateľa po zániku poistení. Lehota v platnom znení zákona je neprimerane krátka a v praxi spôsobuje časté komplikácie, ktoré vedú k tomu, že Sociálna poisťovňa má možnosť ukladať zamestnávateľom pokuty.

K bodu 2

 Rovnako ako v predchádzajúcom novelizačnom bode, aj v tomto prípade navrhujeme zmenu zákonnej lehoty, ktorá je uložená na splnenie povinnosti zamestnávateľa vo vzťahu k Sociálnej poisťovni. Platné znenie zákona vyžaduje, aby zamestnávateľ doručil evidenčný list dôchodkového poistenia Sociálnej poisťovni do 3 dní od skončenia pracovného pomeru alebo iného právneho vzťahu k zamestnávateľovi.

Navrhujeme, aby sa táto povinnosť zamestnávateľa viazala na najbližší výplatný termín zamestnávateľa, ktorý je Sociálnej poisťovni známy. Každý zamestnávateľ má určený výplatný termín, ktorý oznámil pri registrácii Sociálnej poisťovni a podľa Zákonníka práce to môže byť až posledný deň nasledujúceho mesiaca. Podľa platného znenia zákona je však zamestnávateľ povinný spracovať všetky mzdové doklady vo vzťahu k zamestnancovi, ktorému končí pracovný pomer samostatne, mimo výplatného termínu. Toto v praxi spôsobuje zbytočné komplikácie týkajúce sa spracovania mzdových dokladov zamestnávateľov. Spracovanie evidenčného listu dôchodkového poistenia vo výplatnom termíne zamestnávateľa nebude mať vplyv na nárok na dávky zamestnanca.

K bodu 3

 Navrhujeme vypustiť oprávnenie Sociálnej poisťovne ukladať pokuty do výšky 16 596,96 Eur v prípade porušenia povinnosti študentov, ktorí si u viacerých zamestnávateľov na určitý časový úsek uplatnili výnimku z platenia poistného. Uvedenú výšku pokuty v tomto prípade považujeme za neodôvodnene vysokú a neprimeranú. Zároveň však novela dáva možnosť uložiť študentovi, ktorý porušil zákonnú povinnosť pokutu, ale iba do výšky 1 000 Eur.

K bodu 4

 Platná právna úprava ukladá študentom (§ 227a) povinnosť písomne oznámiť a čestne vyhlásiť zamestnávateľovi, že si za daný kalendárny mesiac súčasne neuplatnil výnimku z platenia poistného u iného zamestnávateľa. Študent predkladá uplatnenie výnimky z dôchodkového poistenia priamo svojmu zamestnávateľovi (nie Sociálnej poisťovni) a zamestnávateľovi čestne vyhlasuje, že koná v súlade so zákonom, a teda zároveň nemá uplatnenú úľavu u iného zamestnávateľa.

Ak sa následne preukáže, že študent si u zamestnávateľa uplatnil výnimku protizákonne, zamestnávateľ má povinnosť odviesť a zaplatiť poistné na sociálne poistenie za študenta v súlade so zákonom. Za oneskorené odvedenie a zaplatenie poistného na sociálne poistenie hrozí zamestnávateľovi aj penále.

Novela zákona reaguje na situáciu, kedy zo strany zamestnávateľa nie je možné čestné prehlásenie študenta overiť a ani ovplyvniť a dáva do zákona výnimku, podľa ktorej Sociálna poisťovňa nebude predpisovať penále za kontrolované obdobie zamestnávateľovi, ak sa preukáže že zamestnávateľ neodviedol včas poistné práve z dôvodu, že bol uvedený do omylu študentom a jeho porušením zákonných povinností.

**K Čl. II**

Navrhuje sa, aby zákon nadobudol účinnosť 1. marca 2016, vzhľadom na predpokladanú dĺžku legislatívneho procesu.